<classify> KATIBU Mkuu wa Chama Cha Mapinduzi CCM, Dk Bashiru Ally amesema CCM ndiyo chama pekee chenye uwezo wa kuyalinda na kuyatetea Mapinduzi ya Zanzibar ya mwaka 1964 pamoja na historia yake kwa maslahi ya wananchi.Dk Bashiru alisema hayo Mkoa wa Kaskazini wakati aliposhiriki katika shughuli za chama na kuwahutubia wananchi mkutano wa hadhara. Aliwataka wananchi kuvipima na kuvifanyia tathmini vyama vya siasa vilivyopata usajili pamoja na ruzuku na baadaye kuchagua Chama Cha Mapinduzi chenye uwezo wa kutekeleza ilani yake.Alisema Watanzania wanahitaji chama chenye nguvu ambacho kitakuwa tayari kuwajibika na kuzipatia ufumbuzi changamoto zao ikiwemo za maisha.Wananchi wa Mkoa wa Kaskazini Unguja nataka kusema kwamba vyama vya siasa vilivyopo nchini sio madhubuti na havina uwezo wa kushindana na Chama Cha Mapinduzi, alisema.Alizitaja sababu za vyama vya upinzani kuwa dhaifu ni kwamba havipo karibu na wananchi na vingine vimekuwa vikifanya kazi zao wakati wa uchaguzi unapokaribia. Alisema wapo wabunge wa upinzani hawaonekani katika majimbo ya uchaguzi na hivyo kushindwa kuzipatia ufumbuzi changamoto pamoja na matatizo yanayowakabili.Huo ndiyo udhaifu mkubwa wa viongozi wa vyama vya upinzani na ndiyo sababu inayowafanya wananchi wengi kukichagua CCM kushika hatamu ya kuongoza dola, aliongeza.Mapema, Kaimu Naibu Katibu Mkuu wa CCM, Zanzibar Kombo Hassan alisema wapo viongozi wa chama hawafahamu majukumu yao ya uongozi katika chama. Katika ziara hiyo, Dk Bashiru alipata nafasi kutembelea Shamba la Ushirika wa Miwa eneo la Mahonda na kujionea shughuli za kilimo hicho kwa vijana.  <topic>: KITAIFA 